משרד המשפטים - כתב אישום נוסף בפרשת "ישראל ביתנו" הוגש נגד משה קליסקי בגין עבירות שונות וביניהן הלבנת הון
משרד המשפטים יחידות וועדות הרשות לאיסור הלבנת הון ומימון טרור חדשות ועדכונים כתב אישום נוסף בפרשת "ישראל ביתנו" הוגש נגד משה קליסקי בגין עבירות שונות וביניהן הלבנת הון
כתב אישום נוסף בפרשת "ישראל ביתנו" הוגש נגד משה קליסקי בגין עבירות שונות וביניהן הלבנת הון
​המחלקה הכלכלית של פרקליטות המדינה הגישה ביום 24.09.17 לבית המשפט המחוזי בתל אביב-יפו כתב אישום שלישי בפרשת השחיתות המכונה פרשת "ישראל ביתנו". כתב האישום הוגש נגד משה קליסקי , שהיה חבר הנהלת איגוד הכדורסל (להלן: "קליסקי" או "הנאשם") בגין עבירות זיוף, שיבוש מהלכי משפט, רישום כוזב במסמכי תאגיד, תיווך בשוחד, סיוע ללקיחת שוחד, והלבנת הון.
​כתב האישום כולל שלושה אישומים. לפי התשתית העובדתית המתוארת באישום הראשון, רמי כהן, לשעבר מנכ"ל משרד החקלאות, תיאם עבור הנאשם פגישה עם פאינה קירשנבאום (להלן: "קרשנבאום"), שכיהנה בתקופה הרלוונטית כחברת כנסת ומזכ"לית מפלגת ישראל ביתנו. על מנת להסדיר תקציב בגובה מיליון ש"ח עבור איגוד הכדורסל שמקורו בכספים קואליציוניים של ישראל ביתנו בתמורה ל-10% מסך התקציב. עבור שירותי התיווך, קיבל רמי כהן מהנאשם עמלה בסך 98,000 ש"ח. לאחר שנושא תשלום העמלה סוקר בתקשורת, הכין רמי כהן מסמכים מזויפים הנחזים להצעת התקשרות ודו"חות התקדמות בגין מתן שירותי לובינג עבור איגוד הכדורסל הישראלי, כאשר הנאשם הוסיף רישומים בכתב יד על המסמכים הכוזבים כדי לשוות להם חזות אותנטית. בגין מעשים אלו הואשם קליסקי בזיוף מסמך ושיבוש הליכי משפט.
לפי התשתית העובדתית המתוארת בכתב האישום המבססת את האישום השני, פנה הנאשם למספר בכירים באיגוד הכדוריד בישראל בהצעה לתווך פגישה בין איגוד הכדוריד לקירשנבאום על מנת להבטיח לאיגוד תקציב מהכספים הקואליציוניים של ישראל ביתנו בתמורה לעמלה. כיון שאיגוד הכדוריד, בדומה לאיגוד הכדורסל, אינו נמנה עם הגופים שניתן, על פי חוק, להעביר להם תקציבי מדינה שמקורם בכספים קואליציוניים, הוחלט על העברת כספים עקיפה כפי שנעשה בהעברת הכספים לאיגוד הכדורסל, בשימוש מכון וינגייט. לאחר קבלת התקציב, הוציאה חברת תהילה בע"מ אשר בבעלות הנאשם חשבונית למכון וינגייט על סך 188,000 ש"ח (כולל מע"מ) שהוצגה, באופן כוזב, ככזו שהונפקה בגין "מיתוג/שיווק כדוריד 2013." בהמשך לכך, התקבל בחשבונו של הנאשם 188,000 ש"ח בתשלום אחד, המהווה למעלה מ-35% מסך התקציב שהועבר לאיגוד הכדור-יד. בגין מעשים אלו הואשם קליסקי בתיווך בשוחד, הלבנת הון, זיוף מסמך בנסיבות מחמירות, ורישום כוזב במסמכי תאגיד.
לפי התשתית העובדתית המתוארת בכתב האישום המבססת את האישום השלישי, סייע הנאשם לקירשנבאום בהקמת מיזם לפיתוח ענף הקיאקים בישראל, על מנת להבטיח פרנסה למיכאל קלגנוב, מקורבה של קירשנבאום ופעיל מפלגת ישראל ביתנו. על מנת להקים את המיזם, הבטיחה קירשנבאום לעמותת הספורט עמק הירדן תמיכה כספית בסך חצי מיליון ש"ח, שכן סוכם בין הנאשם לבין קירשנבאום שהמיזם יוקם בתחום המועצה האזורית עמק הירדן, ובלבד שקלגנוב יזכה במכרז לבחירות מנהל המיזם ושכרו ימומן מתוך התקציב שיועבר. בגין מעשים אלו הואשם קליסקי בסיוע ללקיחת שוחד.